JY LEES NOU Ring van diamant
Ek het min erg aan juwele, dra geen ringe nie en ’n horlosie is net aan my arm met ’n doodgewone swart leerbandjie om die tyd te sien. Dis nie dat ek nie weet hoe verloklik juwele is nie. Ons plaaslike rowers weet dit immers ook.
’n Tyd gelede het ’n vriendin van lange jare ’n werklike nagmerrie beleef. Ek onthou goed dat sy dikwels Sondae by die kerk ’n spesiale diamantring aan haar vinger gehad het, ’n geweldige knoets wat selfs my aandag getrek het: suiwer blouwit, en destyds al ’n fortuin werd. Sy het gespot en vertel dis haar pensioen vir haar oudag - nie heeltemal waar nie, want sy besit meer as genoeg. Sy ken die hele wêreld op die voornaam en reis ’n halfdosyn maal per jaar oorsee, indien nie meer nie.